Dag 14: Vreesloos in beheer van my gedagtes - 20 November 2017
In Indië het 'n trein onlangs uit 'n stasie vertrek. Eers toe dié sowat 13km weg was, het die stasiemeester besef dat die trein sonder 'n drywer vertrek het. Hy het dadelik op sy bromponie gespring en die trein agterna gesit. Met 'n "James Bond"-sprong het hy van die bromponie tot in die kajuit gespring. Hier het hy beheer oor die trein geneem en dit veilig na die volgende stasie geneem.
Sonder 'n treindrywer kon die trein enige roete inslaan – met katastrofiese gevolge. Net so, as ons nie beheer oor ons gedagtes neem nie (veral vreesgedagtes), het dit ook potensieel slegte gevolge. Vreesgedagtes maak ons lam. Dit word al waaroor ons dink en praat. Dit beroof ons van ons geloof in God.
Alhoewel bogenoemde krisisse 'n realiteit is, het ons steeds 'n keuse hoe ons daarop gaan reageer. Gaan ons ons gedagtes laat weghardloop soos die onbemande trein? Of neem ons soos die stasiemeester 'n waagsprong in geloof deur beheer oor ons gedagtes te neem omdat ons die Een ken wat ons vertrou en wat in beheer is van ons lewens? Vrees en geloof. Dít is ons elkeen se keuse vandag. Wat gaan jy kies? Sterkte.
• Sien foto van stasiemeester by die trein wat hy gestop het by www.benescke.co.za